রাসুল (সা.) ইরশাদ করেছেন- রমজানের প্রথম দশ দিন হল রহমত, দ্বিতীয় দশ দিন হল মাগফিরাত আর তৃতীয় দশ দিন হল জাহান্নাম থেকে নাজাতের। (বায়হাকি)। এ হাদিসের অর্থ এটি নয় যে, গুনাহের কাজগুলো পরিত্যাগ করা ছাড়া শুধু রমজান মাস অতিবাহিত করলেই নাজাত মিলে যাবে। এমনটি ভাবার কোনো অবকাশ নেই। বিবেকসম্পন্ন কেউ এমন আশাও করেন না। এ হাদিসের সঠিক মর্ম যা অন্যান্য আয়াত ও হাদিস থেকে বোঝা যায় তা হল- রমজান মাসে গুনাহ ছাড়ার অভ্যাস ও মানসিকতা গড়ে তুলতে হবে। অর্থাৎ রমজানে গুনাহমুক্ত জীবন গড়ার প্রশিক্ষণ নিতে হবে। এ প্রশিক্ষণ পূর্ণ হলে বান্দার জীবন যখন সুন্দর হয়ে যাবে, তখন সে অবধারিতভাবেই জান্নাতে প্রবেশ করবে।